***ЈАВНИ ПОЗИВ ЗА ДОСТАВЉАЊЕ ПОНУДА ТЕХНИЧКЕ ПОМОЋИ У СПРОВОЂЕЊУ***

***ЗАВРШНЕ АНАЛИЗЕ УЧИНКА И КАПАЦИТЕТА ЈЕДИНИЦА ЛОКАЛНИХ САМОУПРАВА***

***У ПРИМЕНИ ПРИНЦИПА ДОБРОГ УПРАВЉАЊА НА ЛОКАЛНОМ НИВОУ***

***КОРИШЋЕЊЕМ „ИНДЕКСА ДОБРЕ УПРАВЕ“***

1. **Основне информације**

Стална конференција градова и општина (СКГО) овим путем објављује позив за достављање понуда техничке помоћи у спровођењу завршне „Анализе учинка и капацитета јединица локалних самоуправа у примени принципа доброг управљања на локалном нивоу“.

Анализа се спроводи у оквиру пројекта **„Унапређење доброг управљања на локалном нивоу“** који подржава Влада Швајцарске. Пројекат спроводи СКГО у оквиру програма **„Подршка Владе Швајцарске развоју општина кроз унапређење доброг управљања и социјалне укључености – Swiss PRO“,** који реализује Канцеларија уједињених нација за пројектне услуге (УНОПС).

Пројекат „Унапређење доброг управљања на локалном нивоу“ пружа подршку локалним самоуправама кроз оснаживање њихових капацитета за развој, усвајање и примену принципа доброг управљања у свакодневној пракси, те унапређење њиховог рада у погледу транспарентности, партиципације, владавине права, ефикасности, делотворности, родне равноправности и недискриминације.

Пројекат има два специфична циља:

* подизање свести и општих капацитета за примену принципа доброг управљања на локалном нивоу
* унапређење интеграције принципа доброг управљања у одређеним јавним пословима којима управља локална самоуправа у Републици Србији.

Пројектне активности се заснивају на активностима опште подршке намењене свим локалним самоуправама, које обухватају подизање свести и капацитета путем регионалних обука, „online“ обука, радионица, креирања базе знања и информационог центра о добром управљању, као и организовања годишњег Националног такмичења за избор најбоље праксе у примени принципа доброг управљања на локалном нивоу.

Осим тога, директна техничка подршка је пружена у 42 локалне самоуправе кроз Општинске пакете подршке у областима које се односе на принципе доброг управљања као што су:

* Унапређење ефикасности и делотворности рада локалне самоуправе и стандардизација локалних административних поступака;
* Јачање одговорности и владавине права кроз подршку развоју и спровођењу локалних акционих планова за борбу против корупције;
* Спровођење принципа партиципативног одлучивања на локалном нивоу, нарочито у погледу издраде буџета и родног буџетирања.

Пакети подршке представљају методолошки инструмент који развија СКГО у складу са потребама одабраних локалних самоуправа ради унапређења њихових услуга, процедура и докумената у областима специфичним за рад локалне самоуправе. Пакети подршке садрже обуке, саветодавну подршку, консултације, менторство, размену знања и искустава међу локалним службеницима у датој области.

Реализација овог пројекта доприноси унапређењу ефикасности и делотворности процедура које спроводе јединице локалних самоуправа, одговорном управљању, транспарентном деловању и повећању грађанског учешћа у креирању политика, посебно у аскпектима који се тичу буџетских процедура и родног буџетирања, а у циљу обезбеђења бољег квалитета услуга грађанима и пословној заједници.

1. **Опис и циљеви интервенције**

Након спроведене почетне „Анализе учинка и капацитета јединица локалних самоуправа у примени принципа доброг управљања“ коју је Стална конференција градова и општина спровела 2018. године, СКГО врши ново истраживање у циљу мерења напретка који су градови и општине остварили током претходног четворогодишњег периода у погледу примене принципа доброг управљања.

Као и у поступку почетне процене, завршна „Анализа учинка и капацитета јединица локалних самоуправа у примени принципа доброг управљања“ ће се спровести на узорку од 60 ЈЛС. Спровођење анализе се врши на основу „Индекса добре управе“ (ИДУ). Индекс је израђен у оквиру пројекта „Унапређење административне ефикасности и делотворности на локaлном нивоу“ (2017-2019) који је спровела Стална конференција градова и општина уз финансијску подршку Немачке развојне сарадње, обезбеђене у оквиру ГИЗ пројекта „Подршка реформи јавне управе у Републици Србији“.

Индекс добре управе представља алат за самопроцену који омогућава ЈЛС да сагледају квалитет свог рада у погледу примене законодавног оквира и јавних политика који директно доприносе примени принципа (1) одговорности, (2) транспарентности, отворености и партиципације, (3) једнакости и недискриминације, (4) предвидивости, ефикасности и ефективности и (5) антикорупције. У погледу структуре, свака од пет претходно наведених тематских целина које чине ИДУ је подељена на области/подобласти (укупно 26) који садрже индикаторе (укупно *127*) из делокруга надлежности ЈЛС. У процесу процене учинка и капацитета ЈЛС, независни евалуатори оцењују степен успешности ЈЛС у примени принципа доброг управљања за сваки од дефинисаних индикатора, тако што одаберу један од понуђених одговора који у најбољој мери описује испуњеност датог индикатора. Садржај ИДУ, као и Извод из ИДУ је дат у Анексу 3.

Попуњавање „Индекса добре управе“ ће путем мерљивих и објективних индикатора приказати напредак остварен у погледу ефикасности и делотворности рада ЈЛС у односу на вредности забележене у процени реализованој 2018. године. Такође, истраживање ће омогућити да се издвоје оне процедуре и процеси у којима је успостављена добра пракса у погледу примене законодавног оквира и јавних политика, али и да се идентификују они поступци за које постоји потреба за додатним унапређењем у складу са принципима доброг управљања.

Попуњавање Индекса добре управе, односно спровођење Анализе подразумева истраживачки и теренски рад и разговоре са одговарајућим преставницима локалних самоуправа и према потреби представницима националних институција (Министарством за државну управу и локалну самоуправу, Министарством за људска и мањинска права и друштвени дијалог, Агенцијом за спречавање корупције, Повереником за информације од јавног значаја и заштиту података о личности, Повереником за заштиту равноправности, Канцеларијом за ИТ и е-Управу и другим релевантним националним институцијама). У складу са епидемиолошким мерама, теренске посете је потребно обавити у трајању од једног до два радна дана током октобра и новембра 2021. године, а само у случају неповољне епидемиолошке ситуације, конултације са ЈЛС и релевантним националним институцијама је могуће обавити путем „online“ састанака.

Исход који је потребно остварити спровођењем интервенције је: **спроведена завршна Анализа учинка и капацитета јединица локалних самоуправа у примени принципа доброг управљања.**

1. **Обим интервенције**

У складу са описом активности у оквиру пројектног документа, Понуђач услуге је дужан да:

* **Изврши процену учинка и капацитета 60 јединица локалних самоуправа у примени принципа доброг управљања коришћењем Индекса добре управе путем истраживачког рада и разговора са представницима ЈЛС и, према потреби, националних институција и сачини детаљан Извештај о спроведеном истраживању у циљу сагледавања напретка у погледу ефикасности и делотворности рада ЈЛС у односу на вредности забележене у процени реализованој 2018. године.**

Понуђач услуга је дужан да спроведе истраживање и сачини Извештај у координацији са СКГО.

СКГО ће Понуђачу услуга обезбедити податке и потребну документацију за реализацију теренских посета, истраживачког рада, разговора са представницима ЈЛС као и за израду Извештаја о спроведеном истраживању.

Понуђач услуга је дужан да све релевантне податке достављене од стране СКГО узме у обзир и интегрише у Извештај о спроведеном истраживању.

Понуђач услуга је дужан да Извештај о спроведеном истраживању достави СКГО пројектном тиму ради провере и одобрења.

У складу са горенаведеним, Понуђач услуга је одговоран за извршење следећих задатака:

**Задатак 1:** да учествује у уводном састанку са пројектним тимом СКГО у циљу детаљног упознавања са Индексом добре управе, његовим садржајем и начином функционисања, као и ради усаглашавања везано за приступ и методологију које је потребно применити за спровођење Анализе;

**Задатак 2:** да учествује заједно са СКГО пројектним тимом у дефинисању узорка од 60 ЈЛС у случају да се неки од градова и општина који су учествовали у истраживању из 2018. године не одазову позиву да учествују у спровођењу завршне Анализе. Списак ЈЛС у којима је спроведено истраживање 2018. године је дат у Анексу 4. Репрезентативни узорак ЈЛС треба да осигура одговарајућу заступљеност ЈЛС у погледу величине, структуре и регионалне заступљености. Учешће ЈЛС у истраживању је искучиво на добровољној бази, а подаци прикупљени путем истраживања неће бити јавно доступни, већ статистички обрађени на целокупном узорку од 60 ЈЛС у циљу добијања увида у опште капацитете ЈЛС који се односе на примену принципа доброг управљања. У случају да нека од пријављених ЈЛС одустане од учешћа у истраживању, Понуђач је дужан да у сарадњи са СКГО обезбеди замену, односно учешће друге одговарајуће ЈЛС.

**Задатак 3:** да изради План спровођења Анализе и детаљну структуру Извештаја о спроведеном истраживању које треба да одобри СКГО;

**Задатак 4:** да спроведе Анализу учинка и капацитета ЈЛС у примени принципа доброг управљања на узорку од 60 ЈЛС, користећи Индекс добре управе. Током процеса попуњавања Индекса добре управе, Понуђач услуга је дужан да за сваки индикатор, одговоре добијене од стране представника ЈЛС провери увидом у изворе верификације. Понуђач услуга је дужан да евидентира изворе верификације за сваки од индикатора, те да назив/опис коришћених извора верификације достави као анекс уз финални извештај за сваку ЈЛС.

**Задатак 5:** да спроведе детаљну анализу података прикупљених кроз истраживачки рад, теренске посете и интервјуе. Резултати истраживања и пратеће препоруке треба да буду представљени у оквиру Извештаја о спроведеном истраживању. У складу са наводима из тачке 4 и тачке 5, Понуђач услуга је дужан да достави документацију којом потврђује наводе, закључке и препоруке представљене у Извештају о спроведеној анализи (Попуњен Индекс добре управе за сваку ЈЛС, списак извора верификације, записнике са састанака, и тд).

**Задатак 6:** да нацрт Извештаја о спроведеном истраживању представи СКГО пројектном тиму и да изврши корекције у складу са коментарима и препорукама добијеним од стране СКГО.

**Задатак 7:** да, по одобрењу СКГО, поднесе Финални Извештај о спроведеном истраживању који треба да садржи следеће елементе:

* увод (опште информације, предмет и циљеви анализе, методолошки приступ)
* детаљна анализа индикатора по областима добре управе сумарно за свих 60 ЈЛС
* резиме кључних налаза
* анекси

1. **Активности и временски рокови**

|  |  |  |  |  |
| --- | --- | --- | --- | --- |
|  | **Активност** | **Исход** | **Одговорна страна** | **Рокови** |
| 1. | Учествовање на уводном састанку са СКГО пројектним тимом. | Одржан састанак у циљу детаљног упознавања Понуђача  са ИДУ и очекиваним резултатима. | Понуђач и СКГО | 22.09.2021. |
| 2. | Учествовање у дефинисању узорка од 60 ЈЛС, у случају да се некe од ЈЛС којe су учествовалe у истраживању из 2018. године не одазову позиву да учествују у спровођењу завршне процене. | Дефинисан узорак од 60 ЈЛС. | Понуђач и СКГО | 24.09.2021. |
| 3. | Израда плана спровођења Анализе и детаљне структуре Извештаја о спроведеном истраживању које треба да одобри СКГО. | План спровођења Анализе и детаљна структура Извештаја о спроведеном истраживању израђени, представљени и одобрени од стране СКГО. | Понуђач | 27.09.2021. |
| 4. | Спровођење Анализе на узорку од 60 ЈЛС коришћењем ИДУ | Прикупљени подаци од 60 ЈЛС.  Попуњен ИДУ за сваку ЈЛС | Понуђач | 26.11.2021. |
| 5. | Спровођење детаљне анализе података прикупљених кроз истраживачки рад, теренске посете и интервјуе и израда кључних налаза и препорука за унапређење. | Израђен Извештај о спроведеном истраживању заједно са пратећом документацијом која поткрепљује наводе из Извештаја. | Понуђач | 10.12.2021. |
| 6. | Представљен нацрт Извештаја о спроведеном истраживању. | Нацрт Извештаја о спроведеном истраживању представљен СКГО и SwissPRO и коригован у складу са СКГО и SwissPRO коментарима и препорукама. | Понуђач | 15.12.2021. |
| 7. | Финални извештај о спроведеном истраживању | Поднет финални Извештај о спроведеном истраживању и одобрен од стране СКГО. | Понуђач | 23.12.2021. |
| **УКУПНО** | | | | **14 недеља** |

Извештај о спроведеном истраживању, радна документа, записници и други производи рада морају бити израђени на српском језику.

Поред уводног састанка, координациони, односно консултативни састанци са СКГО пројектним тимом ће се организовати по потреби током целокупног трајања интервенције.

СКГО ће надгледати реализацију свих задатака. СКГО ће пружити Понуђачу услуга неопходне информације везане за структуру и финкционисање Индекса добре управе, информације везано за ЈЛС које учествују у истраживању, одобрити План спровођења Анализе (методолоши приступ), прегледати нацрт Извештаја о спроведеном истраживању, упутити коментаре и одобрити финални Извештај о спроведеном истраживању, након консултације са SWISS PRO пројектним тимом.

1. **Финансијске информације**

Вредност набавке не може бити већа од 3,005,580.00 РСД (вредност набавке је исказана без ПДВ-а). У складу са уговором о спровођењу пројекта „Унапређење доброг управљања на локалном нивоу“, СКГО је ослобођена плаћана пореза на додату вредност о чему ће СКГО доставити Понуђачу услуга неопходну докуменатцију. Логистички трошкови (хотелски трошкови, трошкови хране и превоза) су саставни део финансијске понуде и не могу бити засебно потраживани. Плаћање ће бити извршено у две рате, 40% од укупно уговореног износа ће бити исплаћено авансно по потписивању уговора, а преосталих 60% од укупно уговореног износа ће бити исплаћено по подношењу и одобрењу финалног Извештаја о спроведеном истраживању.

1. **Искуство и компетенције**

Потенцијални Понуђач услуга мора бити привредно друштво регистровано у АПР-у. Понуђач мора поседовати:

* Искуство у раду са јединицама локалних самоуправа (приложити листу рефереци за најмање 3 пројекта/активности спроведене у претходних 5 година);
* Искуство у изради методологија, спровођењу истраживања и писању аналитичких извештаја (приложити листу референци које се односе на израду методологија, спровођење истраживања и писање аналитичких извештаја у последњих 5 година);
* Минимални годишњи обрт од 3.000.000,00 РСД за 2020. годину (приложити завршни рачун за 2020. годину);
* Минимално 3 године од регистрације при Агенцији за привредне регистре за одговарајућу делатност (приложити потврду о регистрацији);
* Искуство на пољу добре управе ће се сматрати предношћу.
* Потенцијални Понуђач услуге мора да приложи потписане биографије чланова тима од минимум 5 експерата са следећим компетенцијама:
* **Експертска позиција број 1**

**Виђа тима мора имати минимално следеће искуство и кометенције:**

Образовање:

* Универзитетска диплома у области права, економије, друштвених, организационих или политичких наука.

Радно искуство:

* Минимум 5 година радног искуства у области пројектног менаџмента на позицији менаџера/вође тима;
* Минимум 5 година радног искуства у раду са ЈЛС и познавање система локалне самоупарве у Републици Србији;
* Искуство у изради методологија, спровођењу истраживања и писању аналитичких извештаја;
* Одличне комуникационе вештине и вешине презентовања;
* Одлично познавање српског и енглеског језика.
* **Експертске позиције од 2 до 5**

**Експерт за спровођење анализе за процену учинка и капацитета ЈЛС у примени принципа доброг управљања мора имати минимално следеће искуство и кометенције:**

Образовање:

* Универзитетска диплома у области права, економије, друштвених, организационих, политичких наука или из друге релевантне области образовања.

Радно искуство:

* Радно искуство у раду са ЈЛС и познавање система локалне самоуправе у Републици Србији;
* Исуство у раду са локалним и/или државним интитуцијама у областима од значаја за добро управљање као што су (1) одговорност, (2) транспарентност, отвореност и партиципација, (3) једнакост и недискриминација, (4) предвидивост, ефикасност и ефективност и (5) антикорупција;
* Исуство у изради и спровођењу истраживања, студија и сличних активности.
* **Водећи експерт за израду извештаја о спроведеном истраживању**

У оквиру тима од 5 експерата, потенцијални Понуђач услуге мора јасно да означи **Водећег експерта** за израду Извештаја о спроведеном истраживању будући да ће се биографија датог експерта додатно оцењивати по следећим критеријумима:

* Искуство у изради методологија, спровођењу истраживања и писању аналитичких извештаја;
* Искуство у раду са ЈЛС из области доброг управљања.

1. **Оцењивање понуда**

Комисија за избор најповољнијег Понуђача за набавку услуга ће ценити приспеле понуде у три фазе:

**Фаза 1: Отварање понуда и провера административне исправности**

* Поштовање задатог рока за подношење понуде. Све понуде које простигну након задатог рока ће бити одбијене;
* Испуњеност административних затева. Уколико пристигле понуде не садрже сву неопходну документацију коју прописује овај јавни позив и уколико понуда није поднесена у формату дефинисаном овим јавним позивом, понуда ће бити одбијена.

**Фаза 2: Испуњеност обавезних услова Понуђача**

* Понуде оних Понуђача чији је годишњи обрт мањи од 3.000.000,00 РСД за 2020. годину ће бити одбијене;
* Понуде оних Понуђача који су мање од 3 године регистровани у АПР-у ће бити одбијене.

**Фаза 3: Оцена професионалних капацитета и финансијске понуде**

Оцена професионалних капацитетаПонуђача и финансијска понуда ће бити извршена на основу критеријума представљених у табели испод:

|  |  |  |  |
| --- | --- | --- | --- |
|  | **СЕКЦИЈА** | **ОПИС** | **БОДОВИ** |
| 1. | Методологија (дато у оквиру Одељка 1 Анекса 1) | Оцењивање на основу захтева дефинисаних у оквиру Одељка 3 „Обим интервенције“ и Одељка 4 „Активности и временски рокови“ овог јавног позива | 20 |
| 2. | Радно искуство Вође тима (дато у оквиру Одељка 2 Анекса 1 и радна биографија) | Оцењивање на основу захтева дефинисаних у оквиру Одељка 6 „Искуство и компетенције“ овог јавног позива | 14 |
| 3. | Радно искуство Водећег експерта за израду Извештаја о спроведеном истраживању (дато у оквиру Одељка 2 Анекса 1 и радна биографија) | Оцењивање на основу захтева дефинисаних у оквиру Одељка 6 „Искуство и компетенције“ овог јавног позива | 10 |
| 4. | Радно искуство Експерата за спровођење истраживања (дато у оквиру Одељка 2 Анекса 1 и радна биографија) | Оцењивање на основу захтева дефинисаних у оквиру Одељка 6 „Искуство и компетенције“ овог јавног позива | 36 (4Х9) |
| 5. | Искуство Понуђача у раду са ЈЛС (дато у оквиру Одељка 3 Анекса 1) | Оцењивање на основу релевантних референци | 5 |
| 6. | Искуство у изради методологија, анализа и аналитичких извештаја и спровођењу истраживања (дато у оквиру Одељка 4 Анекса 1) | Оцењивање на однову релевантних референци | 5 |
| 7. | Финансијска понуда (дато у оквиру Анекса 2) | Бодови за понуду Х = (најнижа понуђена цена/понуђена цена Х)\*10 | 10 |
| **Укупан макималан број бодова** | | | **100** |

1. **Обавезна документација**

Понуђачи који испуњавају захтеве дефинисане овим јавним позивом треба да поднесу своје понуде које треба да садрже следећу документацију:

* **Пропратно писмо** у ком је јасно наведена доступност Понуђача за извршење услуге у задатим роковима (слободан формат, потписан и печатиран);
* **Професионални капацитет** у формату датом у Анексу 1;
* **Радне биографије** (у Европас формату потписане од стране експерата) од најмање 5 експерата, локалних консултаната, укључујући и Вођу тима, у којима су јасно представљене квалификације и радно искуство експерата у складу са захтевима задатим у оквиру овог јавног позива. Понуђач може да предложи и тим сачињен од већег броја експерата. Структура експертског тима, односно експертске позиције (нпр. Вођа тима, Водећи експерт за израду извештаја, Експерт за спровођење истраживања, и тд.) морају јасно бити назначене у Одељку 2 Анекса 1 (Професионални капацитет), с тим што ће се оцењивати само радне биографије првих 5 наведених експерата. Свим члановима тима може бити додељено од стране Понуђача да спроводе теренске посете.
* **Финансијска понуда** у формату задатом у оквиру Анекса 2 (финансијска понуда мора бити исказана у РСД без ПДВ-а, потписана и печатирана).
* **Пропратна документација:** потврда о регистрацији у АПР-у и завршни рачун за 2020. годину.

1. **Подношење пријава**

Понуде треба поднети најкасније до **14.09.2021. године у 15.00 часова** у затвореној коверти на следећу адресу:

Стална конференција градова и општина - Савез градова и општина Србије

Македонска 22/8

11000 Београд

За Г. Ивана Миливојевића, менаџера пројекта

са назанаком : „ПОНУДА - Спровођење завршне „Анализе учинка и капацитета јединица локалних самоуправа у примени принципа доброг управљања на локалном нивоу“ - НЕ ОТВАРАТИ;

Понуда треба да садржи један оригинал и једну копију у А4 формату појединачно и међусобно увезане са јасном назнаком „оригинал“, односно“копија“.

Све понуде поднесене након рока за подношење понуда или на другачији начин у односу на начин прописан изнад, ће бити одбијене. Све измене, допуне или повлачење понуде морају бити учињене под истим горенаведеним условима пре истека рока за подношење понуда.

За додатне информације можете контактирати Марију Лукић на адресу [marija.lukic@skgo.org](mailto:marija.lukic@skgo.org).

1. **Листа анекса**

* Анекс 1: Професионални капацитет
* Aнекс 2: Финансијска понуда
* Анекс 3: Садржај Индекса добре управе и извод из Индекса добре управе
* Анекс 4: Списак ЈЛС у којима je 2018. године спроведена „Анализа учинка и капацитета ЈЛС у примени принципа доброг управљања“